REGOLAMENT TAL-KUMMISSJONI (KE) Nru 139/2008
tal-15 ta’ Frar 2008
li jemenda l-Annessi I, II, III, V u VII tar-Regolament tal-Kunsill (KEE) Nru 3030/93 dwar regoli komuni għall-importazzjoni ta’ ċerti prodotti tat-tessuti minn pajjiżi terzi
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 3030/93 tat-12 ta' Ottubru 1993 dwar ir-regoli komuni għall-importazzjonijiet ta' ċerti prodotti tat-tessuti minn pajjiżi terzi (1), u partikolarment l-Artikolu 19 tiegħu,
Billi:
(1)
Ir-regoli komuni dwar l-importazzjoni ta’ prodotti tat-tessuti minn pajjiżi terzi għandhom ikunu aġġornati biex jitqiesu numru ta’ żviluppi reċenti.
(2)
Il-Vjetnam sar membru sħiħ ta’ l-Organizzazzjoni Dinjija tal-Kummerċ fil-11 ta’ Jannar 2007.
(3)
Il-Kunsill bid-Deċiżjoni 2007/861/KE (2) approva l-firma u l-applikazzjoni proviżorja ta’ ftehim bilaterali bejn il-Komunità Ewropea u r-Repubblika tal-Belarus dwar il-kummerċ fil-prodotti tat-tessuti.
(4)
L-emendi għar-Regolament tal-Kummissjoni (KEE) Nru 2658/87 tat-23 ta’ Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni (3) jaffettwaw ukoll xi kodiċijiet fl-Anness I tar-Regolament (KEE) Nru 3030/93.
(5)
Ir-Regolament (KEE) Nru 3030/93 għandu għalhekk jiġi emendat f’dan is-sens.
(6)
Il-miżuri stipulati f’dan ir-Regolament huma skond l-opinjoni tal-Kumitat dwar it-Tessuti mwaqqaf skond l-Artikolu 17 tar-Regolament (KEE) Nru 3030/93,
ADOTTAT DAN IR-REGOLAMENT:
Artikolu 1
L-Annessi I, II, III, V u VII tar-Regolament (KEE) Nru 3030/93 huma emendati kif jidhru fl-Annessi ta' dan ir-Regolament.
Artikolu 2
Dan ir-Regolament għandu jidħol fis-seħħ dak in-nhar tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Għandu japplika b'effett mill-1 ta' Jannar 2008.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 15 ta’ Frar 2008.